គណបក្ស​នយោបាយ​ថា​នឹង​ប្រយ័ត្នប្រយែង​ពេល​ឃោសនា​ ក្រោយ​សារ​ព្រមាន​របស់​នាយករដ្ឋមន្ត្រី​រឿង​គប់​ស្បែក​ជើង
ប្រធាន​គណបក្ស​ប្រជាធិបតេយ្យ​មូលដ្ឋាន​លោក​ យ៉េង​ វីរៈ​ បាន​មាន​ប្រសាសន៍​ថា​ ចំពោះ​ការ​គប់​ស្បែកជើង​លើ​លោក​នាយករដ្ឋមន្ត្រី​ និង​ការ​ឃោសនា​បោះឆ្នោត​ជា​រឿង​២​ដាច់​ដោយ​ឡែក​ពី​គ្នា​ ក៏​ប៉ុន្តែ​សំខាន់​បំផុត ​គឺ​អាជ្ញាធរ​មូលដ្ឋាន​​ និងរដ្ឋាភិបាលត្រូវធានាសុវត្ថិភាពជូនប្រជាពលរដ្ឋក្នុងពេលឃោសនា​និងការបោះឆ្នោត។
ភ្នំពេញ — គណបក្សនយោបាយមួយចំនួនដែលកំពុងត្រៀមខ្លួនចូលរួមការបោះឆ្នោតក្រុមបឹ្រក្សាឃុំសង្កាត់អាណតិ្តទី ៥ បានបង្ហាញមតិរៀងៗខ្លួនជុំវិញប្រតិកម្មរបស់លោកនាយករដ្ឋមន្ត្រី ហ៊ុន សែនចំពោះការគប់ស្បែកជើងមកលើរូបលោក ពីសំណាក់ពលរដ្ឋខ្មែរអាមេរិកាំងម្នាក់នៅរដ្ឋធានីវ៉ាស៊ីនតោន កាលពីសប្តាហ៍មុន។ កាលពីថ្ងៃអង្គារម្សិលមិញ ក្នុងពិធីសំណេះសំណាលក្រុមគ្រូពេទ្យស្ម័គ្រចិត្តយុវជនសម្តេចតេជោប្រឆាំងជំងឺឆ្លងរាតត្បាតកូវីដ១៩ ក្នុងទីក្រុងភ្នំពេញ លោក ហ៊ុន សែន ផ្តល់ការអត្ថាធិប្បាយលើទម្រង់នៃការប្រើប្រាស់សិទ្ធិបញ្ចេញមតិជុំវិញការគប់ស្បែកជើងមកលើរូបលោកនៅក្នុងទឹកដីអាមេរិក។ លោកនាយករដ្ឋមន្ត្រីបានថ្លែងយ៉ាងដូច្នេះ៖ «បើសិនអាមេរិកចាត់ទុកថារឿងនេះវាជាសិទ្ធបញ្ចេញមតិ ប្រហែលជារឿងនេះនឹងកើតនៅគ្រប់ប្រទេសទាំងអស់ រាប់ទាំងកម្ពុជា អ៊ីចឹងក្រុមអ្នកដែលប្រឆាំង ហ៊ុន សែន ត្រៀមត្រូវក្បាលនឹងស្បែកជើង។ រឿងនេះមិនមែនជារឿងតូចតាចទេសូមសហរដ្ឋអាមេរិកគិតគូរឱ្យបានច្បាស់គ្រាន់តែជម្រាបទៅអាមេរិកថា រឿងករណីបែបនេះកើតនៅកម្ពុជាសូមកុំបន្ទោសកម្ពុជាដូច្នេះក្រុមប្រឆាំងនៅកម្ពុជាក៏ត្រូវមានការប្រុងប្រយ័ត្ន»។ ការមានប្រសាសន៍របស់លោកនាយករដ្ឋមន្ត្រីបែបនេះ ធ្វើឡើងស្របពេលការឃោសនាបោះឆ្នោតជ្រើសរើសក្រុមប្រឹក្សាឃុំសង្កាត់ អាណត្តិទី ៥ នេះ កំពុងខិតជិតចូលមកដល់ ពោលគឺចាប់ផ្តើមនៅថ្ងៃសៅរ៍ ទី ២១ ខែឧសភានេះ ហើយការបោះឆ្នោតនឹងប្រព្រឹត្តទៅនៅថ្ងៃអាទិត្យ ទី ៥ ខែមិថុនា ឆ្នាំ២០២២។ ប្រធានគណបក្សប្រជាធិបតេយ្យមូលដ្ឋានលោក យ៉េង វីរៈ បានមានប្រសាសន៍ថា ចំពោះការគប់ស្បែកជើងលើលោកនាយករដ្ឋមន្ត្រី និងការឃោសនាបោះឆ្នោតជារឿង២ដាច់ដោយឡែកពីគ្នា ក៏ប៉ុន្តែសំខាន់បំផុត គឺអាជ្ញាធរមូលដ្ឋាន និងរដ្ឋាភិបាលត្រូវធានាសុវត្ថិភាពជូនប្រជាពលរដ្ឋក្នុងពេលឃោសនា និងការបោះឆ្នោត។ លោក យ៉េង វីរៈ ថ្លែងថា៖ «ទោះជាគាត់និយាយ មិននិយាយពាក្យ នេះក៏ដោយ ក៏ជាទូទៅក្នុងនាមគណបក្សនយោបាយដែលចូលរួមប្រកួតប្រជែងការបោះឆ្នោត ក៏យើងនៅតែទាមទារឱ្យអាជ្ញាធរមានសមត្ថកិច្ច ឱ្យរដ្ឋាភិបាលហ្នឹង ត្រូវតែធ្វើម៉េចផ្តល់បរិយាកាសដែលប្រកបដោយសុខសុវត្ថិភាពដល់ប្រជាពលរដ្ឋខ្មែរគ្រប់រូប ជាពិសេសជុំវិញឱកាសក្នុងការឃោសនាបោះឆ្នោតនេះ។ វាជាកាតព្វកិច្ចរបស់រដ្ឋាភិបាល»។ ជាមួយគ្នានេះដែរ អនុប្រធានគណបក្សភ្លើងទៀនលោក សុន ឆ័យ បានឱ្យដឹងថា លោកបានណែនាំឱ្យសកម្មជនគណបក្សរបស់លោកទាំងអស់ធ្វើការឃោសនាគ្រប់រូបភាពណាក៏ដោយចៀសវាងការជេរប្រមាថមេដឹកនាំ ដើម្បីកុំឱ្យមានអំពើហិង្សាណាមួយកើតឡើងជាយថាហេតុ។ លោកបញ្ជាក់ថា៖ «រឿង ២ ដាច់ពីគ្នា រឿង១ រឿងអ្នកដែលចង់បង្កការលំបាកដល់យើង មួយទៀតខ្លួនយើងដែរជាគណបក្សដែលអាចនឹងរងគ្រោះថ្នាក់ហ្នឹង ខ្ញុំប្រុងប្រយ័ត្នត្រូវការពារ កុំឱ្យលេសណាមួយប្រព្រឹត្តអំពើហិង្សាលើពួកយើងខ្ញុំ។ គឺយើងណែនាំសកម្មជនទាំងអស់ឱ្យរក្សាភាពថ្លៃថ្នូរទាំងការប្រើប្រាស់ហ្វេសប៊ុករបស់ខ្លួន ធ្វើម៉េចកុំឱ្យពាក់ព័ន្ធអំពើនៃការប្រមាថនៃថ្នាក់ដឹកនាំរបស់យើងនាំរូបភាពណាក៏ដោយ»។ នៅក្នុងប្រទេសកម្ពុជាមានរាជធានីខេត្ត ចំនួន ២៥ មានឃុំសង្កាត់ចំនួន ១.៦៥២ ហើយការបោះឆ្នោតក្រុមបឹ្រក្សាឃុំសង្កាត់អាណត្តិទី ៥ នេះមានគណបក្សនយោបាយចំនួន ១៧ បានចុះឈ្មោះចូលរួមការបោះឆ្នោតនេះ។ ក៏ប៉ុន្តែគណបក្សទាំងនោះមិនមានបេក្ខជននៅទូទាំងឃុំសង្កាត់ទាំងអស់នោះទេ លើកលែងតែគណបក្សប្រជាជនកម្ពុជារបស់លោកនាយករដ្ឋមន្ត្រី ហ៊ុន សែន តែមួយគត់ដែលមានបេក្ខជននៅទូទាំងឃុំសង្កាត់ទាំងអស់។ ប្រធានគណបក្សខ្មែររួបរួមជាតិលោក ញឹក ប៊ុនឆៃ បានមានប្រសាសន៍ថា លោកមិនបារម្ភចំពោះប្រតិកម្មទៅនឹងរឿងចោលស្បែកជើងរបស់លោកនាយករដ្ឋមន្រ្តីនោះទេ ក៏ប៉ុន្តែលោកត្រូវតែមានការប្រុងប្រយ័ត្នបន្ថែមនៅពេលធ្វើការឃោសនាបោះឆ្នោត។ លោកបញ្ជាក់ប្រាប់វីអូអេថា៖ «ធម្មតាទេ អាហ្នឹងត្រូវមានការប្រយ័ត្នប្រយែងហើយ កុំឱ្យវានិយាយទៅវាជ្រុលដូចខ្ញុំថា វាខុសនឹងនីតិវិធីឬក៏អាចខុសនឹងច្បាប់ ពេលខ្លះទៅដែលជាការណ៍មួយដែលធ្វើឱ្យមានបញ្ហាកើតឡើង ក៏ប៉ុន្តែបើយើង... អនុវត្តទៅតាមនីតិវិធី តាមច្បាប់ឱ្យបានត្រឹមត្រូវ ច្បាស់លាស់ទៅ ខ្ញុំជឿថា ដូចជាមិនត្រូវមានបញ្ហាអីដែលកើតឡើងទេ»។ នៅក្នុងពិធីសំណេះសំណាលជាមួយក្រុមគ្រូពេទ្យវ័យក្មេងកាលពីថ្ងៃអង្គារដដែលនោះ លោកនាយករដ្ឋមន្ត្រី ហ៊ុន សែន ក៏បានអំពាវនាវផងដែរឱ្យប្រជាពលរដ្ឋគាំទ្រគណបក្សប្រជាជនកម្ពុជាទាំងក្នុងប្រទេសនិងក្រៅប្រទេសសូមរក្សាភាពនឹងនរស្ងប់ស្ងាត់ ហើយលោកបញ្ជាក់ថា លោកមិនគាំទ្រ ឬលើកទឹកចិត្តឱ្យមានអំពើហិង្សាណាមួយកើតឡើងនោះឡើយ។ ទោះបីជាយ៉ាងណាក៏ដោយ អនុប្រធានគណបក្សកែទម្រង់កម្ពុជាលោក អ៊ូ ច័ន្ទរ័ត្ន បានឱ្យដឹងថាការមានប្រសាសន៍របស់លោកនាយករដ្ឋមន្រ្តីបង្កឱ្យមានការបារម្ភមួយកាន់តែខ្លាំង ពីព្រោះលោកសង្កេតឃើញថា ប្រសាសន៍លោកនាយករដ្ឋមន្ត្រីពិតជាមានប្រសិទ្ធភាពណាស់។ លោក អ៊ូ ច័ន្ទរ័ត្ន ថ្លែងថា៖ «សូមអបអរសាទរការមានប្រសាសន៍របស់សម្តេចលោកនាយករដ្ឋមន្រ្តីចុងក្រោយដែលមិនបានលើកទឹកចិត្តទេ ប៉ុន្តែខ្ញុំក៏ពិបាកប៉ាន់ស្មានដែរ ប្រសាសន៍សម្តេចនាយករដ្ឋមន្រ្តី ជាទូទៅមានប្រសិទ្ធភាពណាស់ រាល់ពេលដែលលោកលើកឡើងច្រើនតែមានអំពើហិង្សាកើតឡើង ដូចកាលពីរឿងវាយតំណាងរាស្រ្តនៅក្បែររដ្ឋសភាជាដើម ហើយបើសិនជាសម្តេចនាយករដ្ឋមន្រ្តីមានប្រសាសន៍បែបនេះ វាជាសារមួយធ្វើឱ្យគណបក្សក្រៅរដ្ឋាភិបាលមានការព្រួយបារម្ភហើយ»។ នៅរាល់ការបោះឆ្នោតនៅកម្ពុជាកន្លងមក ក្រុមអ្នកឃ្លាំមើលការបោះឆ្នោតតែងតែធ្វើការរិះគន់ពាក់ព័ន្ធភាពមិនប្រក្រតីមួយចំនួនអំឡុងពេលឃោសនាបោះឆ្នោត និងការបោះឆ្នោត ក៏ប៉ុន្តែទោះបីជាយ៉ាងណាក៏ដោយ ក៏គណៈកម្មាធិការជាតិរៀបចំការបោះឆ្នោត (គ.ជ.ប) តែងតែធ្វើការអះអាងថា មានភាពយុត្តិធម៌ និងសុក្រឹត៕